
Text rozhodnutia
Súd: Krajský súd Trnava Spisová značka: 20S/5/2011 Identifikačné číslo súdneho spisu: 2011200185 Dátum vydania rozhodnutia: 31. 10. 2011 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2011:2011200185.2 Uznesenie Krajský súd v Trnave v právnej veci žalobcu: P. X., O.. XX.XX.XXXX, V. V., M. XXX proti žalovanému: Colné riaditeľstvo Slovenskej republiky, Mierová 23, Bratislava, o preskúmanie rozhodnutia žalovaného číslo 22099/2008 zo dňa 22. júna 2010 jednohlasne takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Podaním zo dňa 3.12.2009, doplnením 12.1.2010 sa žalobca domáhal nariadenia predbežného opatrenia, ktorým by bolo dočasne zastavené konanie Colného úradu v Trenčíne, Partizánska 1, a to v súvislosti s vyrubovaním daní a pokút. Na základe výzvy súdu, realizovanej uznesením č.k. 20S/5/2011-18 zo dňa 9.5.2011 žalobca doplnil svoje podanie návrhom, doručeným tunajšiemu súdu dňa 31.5.2011 tak, že žiadal preskúmať rozhodnutie žalovaného číslo 22099/2008 zo dňa 22.6.2010. Podľa § 250b ods. 1 O.s.p. sa žaloba musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zmeškanie lehoty nemožno odpustiť. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil, a ktoré bránia vecnému vybaveniu žaloby, alebo ak žalobca nie je zastúpený podľa § 250a, alebo ak žaloba bola vzatá späť (§ 250h ods. 2 O.s.p.). Odvolanie proti uzneseniu je prípustné. Z ustanovenia § 250b ods. 1 O.s.p. vyplýva, že žaloba sa musí podať do dvoch mesiacov odo dňa doručenia správneho orgánu v poslednom stupni, pokiaľ zákon neustanovuje inak. V preskúmavacom konaní, ako vyplýva z dôkazov nachádzajúcich sa v spisovom materiáli, žalobný návrh žalobcu došiel Okresnému súdu v Trnave dňa 3.12.2009, t.j. vyše 6 mesiacov pred tým, ako bolo vydané rozhodnutie správneho orgánu v poslednom stupni (22.6.2010). Z vyššie uvedených dôvodov krajský súd sa nemohol zaoberať tvrdeniami žalobcu o nezákonnosti rozhodnutí správnych orgánov a takto by mohol krajský súd postupovať iba v prípade, ak by žalobný návrh zo strany žalobcu bol podaný v lehote stanovenej zákonom, teda v lehote dvoch mesiacov od doručenia rozhodnutia správneho orgánu v poslednom stupni na príslušnom krajskom súde. V predmetnej veci je nepochybné, že žalobca podal na súd svoje podanie dňa 3.12.2009, pričom rozhodnutie správneho orgánu v poslednom stupni bolo vydané až dňa 22.6.2010. V tejto súvislosti je potrebné uviesť, že súd kedykoľvek prihliada na to, či sú splnené podmienky, za ktorých môže konať vo veci (§ 103 O.s.p.). Nedodržanie stanovenej lehoty na podanie žaloby v ustanovení § 250b ods. 1 O.s.p. predstavuje neodstrániteľný nedostatok (podmienku) konania, ktorý má za následok, že súd nemôže vydať rozhodnutie vo veci samej, ale musí konanie zastaviť. Vzhľadom na vyššie citované zákonné ustanovenia a na to, že žaloba v predmetnej veci bola na súd podaná ešte v čase, keď správny orgán nerozhodol v poslednom stupni. Za tohto stavu preto neexistovali žalobné dôvody, na základe ktorých by bolo dôvodné preskúmať rozhodnutie žalovaného, a preto súd v zmysle § 250d ods. 3 v spojení s § 250h ods. 1 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. v spojení s § 246c O.s.p. tak, že žiadnemu z účastníkov nárok na ich náhradu nepriznal. Poučenie: Proti tomuto uzneseniu je možné podať odvolanie do 15-tich dní odo dňa jeho doručenia na Najvyšší súd Slovenskej republiky prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2011:2011200185.2 (dáta aktuálne k 12. 11. 2026). Záväzné je znenie zverejnené súdom.




